2008R0180 — SL — 23.03.2011 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA KOMISIJE (ES) št. 180/2008

z dne 28. februarja 2008

o referenčnem laboratoriju Skupnosti za bolezni kopitarjev razen konjske kuge in spremembi Priloge VII k Uredbi (ES) št. 882/2004 Evropskega parlamenta in Sveta







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav ( 1 ), in zlasti člena 19(iv) Direktive, ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora za zagotovitev preverjanja skladnosti z zakonodajo o krmi in živilih ter s pravili o zdravstvenem varstvu živali in zaščiti živali ( 2 ), ter zlasti člena 32(5) Uredbe, ob upoštevanju naslednjega: (1) Direktiva 90/426/EGS določa pogoje v zvezi z zdravstvenim varstvom živali za premike živih kopitarjev med državami članicami in njihov uvoz iz tretjih držav v Skupnost. (2) Komisija lahko v skladu s členom 19(iv) Direktive 90/426/EGS imenuje referenčni laboratorij Skupnosti za eno ali več bolezni kopitarjev s seznama v Prilogi A k navedeni direktivi. Člen poleg tega predvideva funkcije, naloge in postopke glede sodelovanja z laboratoriji, pristojnimi za ugotavljanje nalezljivih bolezni kopitarjev v državah članicah, ki jih mora določiti Komisija. (3) Po končanem izbirnem postopku je treba uspešni laboratorij, Agence Française de Sécurité Sanitaire des Aliments (AFSSA), z njegovimi raziskovalnimi laboratoriji za patologijo živali in zoonoze, Maisons-Alfort, ter patologijo in bolezni kopitarjev, Dozulé, Francija, imenovati za referenčni laboratorij Skupnosti za bolezni kopitarjev razen konjske kuge za obdobje petih let od 1. julija 2008. (4) Uredba (ES) št. 882/2004 določa glavne naloge, dolžnosti in zahteve za referenčne laboratorije Skupnosti za živila, krmo in zdravstveno varstvo živali. Referenčni laboratoriji Skupnosti za zdravstveno varstvo živali in žive živali so navedeni v poglavju II Priloge VII k navedeni uredbi. Imenovani referenčni laboratorij Skupnosti za bolezni kopitarjev razen konjske kuge je treba vključiti v navedeni seznam. (5) Uredbo (ES) št. 882/2004 je treba zato ustrezno spremeniti. (6) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali – ob upoštevanju naslednjega: SPREJELA NASLEDNJO UREDBO:







▼M1

Člen 1

1. Agence nationale de sécurité sanitaire de l’alimentation, de l’environnement et du travail (ANSES) z laboratoriji za zdravje živali in bolezni enoprstih kopitarjev, Francija, se s tem imenuje za referenčni laboratorij EU za bolezni enoprstih kopitarjev razen konjske kuge od 1. julija 2008 do 30. junija 2013.

2. Funkcije, naloge in postopki glede sodelovanja referenčnega laboratorija EU, navedenega v odstavku 1, z laboratoriji, pristojnimi za ugotavljanje nalezljivih bolezni enoprstih kopitarjev v državah članicah, so določeni v Prilogi k tej uredbi.

▼B

Člen 2

V poglavju II Priloge VII k Uredbi (ES) št. 882/2004 se doda naslednja točka 14:

„14. Referenčni laboratorij Skupnosti za bolezni kopitarjev razen konjske kuge AFSSA – Laboratoire d’études et de recherches en pathologie animale et zoonoses/Laboratoire d’études et de recherche en pathologie équine F-94700 Maisons-Alfort Francija.“

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.









PRILOGA

Funkcije, naloge in postopki referenčnega laboratorija Skupnosti za bolezni kopitarjev razen konjske kuge glede sodelovanja z laboratoriji, pristojnimi za ugotavljanje nalezljivih bolezni kopitarjev v državah članicah

Brez poseganja v splošne funkcije in naloge referenčnih laboratorijev Skupnosti v sektorju zdravstvenega varstva živali v skladu s členom 32(2) Uredbe (ES) št. 882/2004 ima referenčni laboratorij Skupnosti (RLS) za bolezni kopitarjev razen konjske kuge naslednje naloge in funkcije:

1. RLS zagotavlja povezavo med nacionalnimi/osrednjimi laboratoriji držav članic za bolezni kopitarjev ali z vejami diagnostičnih laboratorijev, ki se ukvarjajo s posameznimi povzročitelji ali skupinami povzročiteljev bolezni kopitarjev s seznama v Prilogi A k Direktivi 90/426/EGS in iz Priloge D(II)(A) k Direktivi 92/65/EGS, z izjemo konjske kuge, kadar je to potrebno, tako da: (a) prevzame vodilno vlogo v industriji kopitarjev in tesno sodeluje z ustreznimi strukturami za tekmovalne konje, da se: (i) zagotovi zgodnje opozarjanje, oceni in po možnosti predvidi tveganje zaradi pojavljajočih se bolezni in posebnih epidemioloških razmer; (ii) spremlja stanje bolezni na globalni in regionalni ravni z rednim prejemanjem vzorcev s terena, poslane iz držav članic in tretjih držav, ki so geografsko ali trgovinsko povezane s Skupnostjo v smislu trgovine s kopitarji ali proizvodi, pridobljenimi od takih živali; (b) izvaja tipizacijo ter karakterizacijo antigenov in genomov povzročiteljev bolezni iz vzorcev iz točke (a)(ii), kadar je to ustrezno in potrebno na primer za epidemiološko spremljanje ali preverjanje diagnoze, in (i) nemudoma sporoči rezultate takšnih preiskav Komisiji, državam članicam in zadevnim nacionalnim/osrednjim laboratorijem; (ii) identificira povzročitelje bolezni, po potrebi v tesnem sodelovanju z regionalnimi referenčnimi laboratoriji, ki jih imenuje Svetovna organizacija za zdravje živali (OIE); (c) vzpostavi in vzdržuje posodobljene zbirke povzročiteljev bolezni in njihovih sevov ter posodobljene zbirke posebnih serumov proti boleznim kopitarjev; (d) ima pooblastilo za izvedbo popisa tehnik, ki se trenutno uporabljajo v različnih laboratorijih, da se: (i) predlagajo standardizirani preskusi in preskusni postopki ali referenčni serumi za notranjo kontrolo kakovosti; (ii) razvijejo novi diagnostični postopki za zagotavljanje varnejšega uvoza in konkurenčnejšega izvoza kopitarjev; (e) svetuje Komisiji o vseh vidikih v zvezi z boleznimi kopitarjev, ki so navedene na seznamu v Prilogi A k Direktivi 90/426/EGS ali v Prilogi D(II)(A) k Direktivi 92/65/EGS ali za katere velja druga zakonodaja Skupnosti o zdravstvenem varstvu živali; navedena naloga vključuje svetovanje o možnih cepivih, o najustreznejših zdravstvenih preiskavah, ki se zahtevajo za trgovanje in uvoz, oceno novo razvitih cepiv in svetovanje o vprašanjih, ki se nanašajo na epidemiologijo različnih bolezni kopitarjev.

2. RLS podpira delovanje nacionalnih/osrednjih laboratorijev, zlasti tako da: (a) skladišči in oskrbuje nacionalne/osrednje laboratorije z reagenti in snovmi za uporabo pri ugotavljanju bolezni kopitarjev, kakor so virusi ali drugi povzročitelji bolezni in/ali inaktivirani antigeni, standardizirani serumi, celične linije in drugi referenčni reagenti; (b) pridobiva izvedenska mnenja o boleznih kopitarjev, vključno s pojavljajočimi se boleznimi, da se omogoči hitra diferencialna diagnostika; (c) pospešuje usklajevanje diagnostike in zagotavlja strokovnost preskušanja znotraj Skupnosti s pripravo in izvajanjem rednih primerjalnih poskusov ter zunanjega zagotavljanja kakovosti pri ugotavljanju bolezni kopitarjev na ravni Skupnosti, Komisiji, državam članicam in nacionalnim/osrednjim laboratorijem pa redno posreduje rezultate takih poskusov; (d) postopno uvaja medlaboratorijske preskuse strokovnosti in nato nadaljuje z njihovim izvajanjem; (e) izvaja raziskovalne študije za razvoj izboljšanih metod obvladovanja bolezni v sodelovanju z nacionalnimi/osrednjimi laboratoriji in v skladu z letnim delovnim načrtom ter pripravlja optimalne metode za diagnostiko in diferencialno diagnostiko.

3. RLS zagotavlja informacije in izvaja nadaljnje usposabljanje, tako da: (a) zbira podatke in informacije o metodah za diagnostiko in diferencialno diagnostiko, ki se uporabljajo v nacionalnih/osrednjih laboratorijih, in pošilja take podatke in informacije Komisiji in državam članicam; (b) ureja in izvaja vse potrebno za nadaljnje usposabljanje izvedencev za laboratorijsko diagnostiko z namenom usklajevanja diagnostičnih tehnik; (c) spremlja razvoj epidemiologije bolezni kopitarjev; (d) pripravi letni sestanek, na katerem predstavniki nacionalnih/osrednjih laboratorijev pregledajo diagnostične tehnike in napredek, dosežen pri usklajevanju.

4. CRL tudi: (a) izvaja poskuse in preskuse na terenu po posvetovanju s Komisijo, namenjene izboljšanju obvladovanja posameznih bolezni kopitarjev; (b) na letnem sestanku nacionalnih/osrednjih referenčnih laboratorijev pregleda ustrezne zahteve za testiranje iz Kodeksa OIE o zdravstvenem varstvu kopenskih živali in Priročnika OIE o standardih za diagnostične teste in cepiva za kopenske živali; (c) pomaga Komisiji pri pregledu priporočil OIE (Kodeks o zdravstvenem varstvu kopenskih živali in Priročnik o standardih za teste in cepiva).